ነገር ግን ከ1984 ዓ.ም. ጀምሮ በነፃ ገበያ ትመራለች በተባለችው ኢትዮጵያ ውስጥ በርካታ ጉራማይሌዎች ታይተዋል፡፡ በአንድ በኩል የአገሪቱ የዕድገት ሞተር ይሆናል ተብሎ ተስፋ የተጣለበት የግል ሴክተር ማቆጥቆጡ፣ በሌላ በኩል ደግሞ የመንግሥትን ጡንቻ ያፈረጠሙ ግዙፍ ፕሮጀክቶች እንደ እንጉዳይ መፍላታቸው ነው፡፡ በምዕራባውያን የሚታዘዙ የኢኮኖሚ ፖሊሲ እንክብሎችም ከዕዝ ወደ ነፃ ገበያ ሥርዓት የተደረገውን ሽግግር አወዛጋቢ እንዳደረጉትም ይታወሳል፡፡ የእነሱን ተፅዕኖ በመጋፋት ወደ ልማታዊ መንግሥት የተደረገው ጉዞም እንዲሁ፡፡ በዚህ ሁሉ መሀል በርካታ ውጣ ውረዶች ቢታለፉም፣ ለአገሪቱ ኢኮኖሚ ዕድገት አስተዋጽኦ የሚያደርጉ ኢትዮጵያውያን ባለሀብቶች በብዛት እየታዩ ነው፡፡ ችግር ያለባቸውን ንፋስ አመጣሾቹን ትተን፣ በትክክል ሠርተው ለአገር ኢኮኖሚና ለሥራ ፈጠራ አስተዋጽኦ ያደረጉ ኢትዮጵያውያን የግል ባለሀብቶችን ተወዳዳሪነትና የዕድገት ተስፋ የሚያቀጭጩ ድንበር ዘለል ኮርፖሬሽኖች እንዲፈነጩ የሚያደርግ ስህተት ላለመሥራት መጠንቀቅ ተገቢ ነው፡፡ የምዕራቡ ዓለም ግፊቶችና እጅ ጥምዘዛዎች የረቀቁ በመሆናቸው ከጎረቤት ኬንያ፣ ኡጋንዳና ታንዛኒያ፣ ከሩቅ ደግሞ የደቡብ አሜሪካ አገሮች በምዕራባውያንና በሸሪኮቻቸው መዋጥን መማር ይገባል፡፡ የአሜሪካና የአውሮፓ መፍትሔዎችን እንዳለ ተቀብሎ ተግባራዊ ማድረግ ከባድ ነው፡፡ ኢትዮጵያዊ መፍትሔዎች ስላሉ እነሱን መጠቀም ይሻላል፡፡
